Vuosien kehitystyö on ohi: Metroasemien lippuhalleissa näkyy metron oikea saapumisaika ensimmäistä kertaa sitten vuoden 1982

Aikaisemmin metroasemien lippuhallien aikataulunäytöt näyttivät metron aikataulun mukaista saapumisaikaa. Nyt niissä näkyy metron todellinen saapumisaika.

Metromatkustajien vuosia jatkunut epätietoisuus on päättynyt. Nyt, kun metroaseman liukuportaiden yläpäässä vilkaisee aikataulunäyttöä, kertoo se metron oikean saapumisajan.

Aikaisemmin metroasemien lippuhallien aikataulunäytöt kertoivat metron aikataulun mukaisen saapumisajan. Tällä ei aina ollut tekemistä metron todellisen saapumisajan kanssa, ja niinpä metromatkustaja saattoi huomata kiirehtineensä laiturille turhaan.